KAPU KIA NSAMBWADI
Vuvu Kiasikila kia Azolw’aku Afwa
Aweyi tuzayidi wo vo lufuluku kieleka lukala?
Adieyi disonganga vo Yave una yo luzolo lwa fula mafwa?
Nani ofuluka?
YINDULA vo mbeni otinanga una vo usundidi e ngolo yo nswalu. Ozeye wo vo ke lolokanga wantu ko kadi wavonda kala akundi aku. Nana ovanganga e ngolo za kuntina oyandi mu kufinama kaka kena. E vuvu kiaku kidimbukidi. I bosi, vana vau omwene nsadisi ona osundidi mbeni aku e ngolo ye ozolele kusadisa. Ekwe luvevoko dikuvana ediadi!
2 Dialudi, vena yo mbeni okulandanga. Olandanga yeto awonso. Nze una tulongokele muna kapu kivitidi, o Nkand’a Nzambi oyikilanga lufwa vo mbeni. Ka vena muntu ko olenda venga mbeni ndioyo. Ndonga mu yeto tumonanga una mbeni ndioyo kevondelanga azolwa eto. Kansi Yave osundidi lufwa e ngolo. I Nkûdi anzolwa osonganga vo olenda fwasa mbeni ndioyo. Osianga nsilu vo osukisa emvimba lufwa. Nkand’a Nzambi ulonganga vo: “O ntantu osukinin’o tumbulwa i fwa.” (1 Korinto 15:26) E nsangu zazi zambote.
3 Wau, yambula twabadika una tumonanga vava nzolw’eto kefwanga. Dikutusadisa mu zaya edi dikutuvana e kiese. Yave osianga nsilu vo amafwa bevutuka ozinga. (Yesaya 26:19) Bevutulwisw’o moyo. E kiaki i vuvu kia lufuluku.
VAVA NZOLW’ETO KEFWANGA?
4 Nga wafwilwa kala nzolw’aku? Diampasi dikalanga mu zizidila e ntantu ye kinsona. Diamfunu mu vava lufiaulwisu muna Nkand’a Nzambi. (2 Korinto 1:3, 4) O Nkand’a Nzambi ukutusadisa mu zaya una Yave ye Yesu bemonanga mu kuma kia lufwa. Yesu ona otoma tangininang’o S’andi, wamona ntantu mu kuma kia lufwa lwa nkundi andi. (Yoane 14:9) Yesu vava kakala muna Yerusaleme, wakingulanga Lazaro ye mpangi zandi zamakento, Maria ye Mareta bazingilanga muna mbanza Betania. Bakituka se akundi. O Nkand’a Nzambi uyikanga vo: “O Yesu ozolele Mareta, yo mbunzi andi, yo Lazaro.” (Yoane 11:5) Nze una tulongokele muna kapu kivitidi, Lazaro wafwa.
5 O Yesu aweyi kamona vava nkundi andi kafwa? Wakingula yitu ye akundi a Lazaro ekolo badilanga mu kuma kia lufwa lwandi. Vava kalwaka, Yesu wakendalala kikilu. “Ofululukidi muna ntima, o moyo andi utelamene.” I bosi, “Yesu odididi.” (Yoane 11:33, 35) Nga diadi disonganga vo Yesu kakala ye vuvu ko? Ve kikilu. Yesu wazaya wo vo diambu di’esivi divangama. (Yoane 11:3, 4) Kana una vo i wau, wamona mpasi ye ntantu zitwasanga lufwa.
6 Ntantu kamona Yesu zikutusadisanga mu zaya vo Yesu yo S’andi ke bezolanga lufwa ko. Kansi, Yave wa Nzambi ovwidi nkuma wa sunda mbeni ndioyo. Yambula twatala wisa kavana Nzambi kwa Yesu.
‘E LAZARO, VAIKA!’
7 E Lazaro wazikwa muna ziami, Yesu wavova vo bakatula etadi diakala vana ntandu a ziami. Mareta kazola ko, kadi lumbu yá yavioka tuka kafwila, evimbu dia Lazaro nsudi diatanga. (Yoane 11:39) Kuna kwa wantu ke vakala diaka vuvu ko.
8 Etadi diakatulwa, o Yesu waboka muna nding’angolo vo: “E Lazaro, nza vaika!” Adieyi diabwa? “Ona wafwa ovaikidi.” (Yoane 11:43, 44) Nga olenda badika e kiese bamona o wantu? Ampangi za Lazaro, akundi, yitu ye mfinangani bazaya wo vo wafwa kikilu. Kansi, wau bamonanene diaka yo nkundi au ona bazolanga. Diampasi diakala muna kwikila dio. Elo, ndonga babimbana yandi ye kiese. O lufwa lwasundwa kikilu!
9 Yesu kavova ko vo mu nkum’a yandi kibeni kavangila esivi diadi. Muna sambu kiandi una kabokele Lazaro ko, watoma dio kiesesa vo Yave i Nto a lufuluku. (Yoane 11:41, 42) O Yave ke nkumbu wau kaka ko kasadila nkum’andi muna fula mafwa. Lufuluku lwa Lazaro lumosi muna evwa dia masivi ma lufuluku masonama mu Nkand’a Nzambi.* O tanga yo longoka e nsangu zazi kiese kiayingi ditwasanga. Zitulongele vo Nzambi ke vambulanga wantu ko, kadi wafula ambuta, aleke, akento, akala, Aneyisaele y’esi zula yakaka. Ekwe kiese kina mu wá e nsangu zazi! Kasikil’owu, vava Yesu kafula e dumbelele, mase mandi, ‘batoma sivika kikilu.’ (Maku 5:42) Dialudi, Yave wabavana kuma kia toma yangalala kina kabalendi vilakana ko.
10 Dialudi vo, awana kafula Yesu bafwa diaka. Nga diadi disonganga vo ke diakala kwandi mfunu ko dia kubafula? Ve. E nsangu zazi za Nkand’a Nzambi ludi kiamfunu zisikidisanga yo kutuvana e vuvu.
ZAYA OMA MA LUFULUKU
11 Nkand’a Nzambi ulonganga vo afwa “ke bazeye diambu ko.” Lufuluku lwa Lazaro lusonganga e ludi kia diambu diadi. Vava kafuluka, nga wavova kwa wantu vo kun’ezulu katuka e? Nga wavumisa wantu muna kubazayisa mpasi za bilungi? Ve. Nkand’a Nzambi ke usonganga ko vo Lazaro diambu kavova. Muna lumbu yá kakala muna ziami, ‘kazaya diambu ko.’ (Kimpovi 9:5) O Lazaro wafwa kakala.—Yoane 11:11.
12 E nsangu zazi zikutulonganga mpe vo lufuluku lwa ludi, ke lusansu lwa luvunu ko. Yesu wafula Lazaro vana ndose a wantu ayingi. Kana nkutu mfumu za mabundu ana bamenganga Yesu ke bafidisa diambu diandi mpaka ko. Kansi edi bavova: “Aweyi tuvanga? Kadi muntu ndioyo [Yesu], sinsu yingi kevanganga.” (Yoane 11:47) Ndonga bazola mona Lazaro wafuluka. Muna kuma kiaki, wantu ayingi bakwikila muna Yesu. Lazaro i ziku kiabasonganga vo Yesu ntumwa a Nzambi. Muna kuma kiaki, mfumu za mabundu ma Ayuda akwa ntima mia mbadi bazola vonda Yesu yo Lazaro.—Yoane. 11:53; 12:9-11.
13 Nga dia uzowa dia kwikila vo lufuluku lukala kieleka? Ve, kadi Yesu wavova vo ‘awonso bena muna ziami’ befuluka. (Yoane. 5:28) O Yave i Mvangi a mioyo miawonso. Nga diampasi mu kwikila vo olenda vangulula wantu? Ve, kadi awana bena muna nyindu a Yave befuluka. Nga olenda sungamena azolwa eto afwa? Kana una vo ezulu diazala ye ulolo wa ntetembwa, Nzambi obokelanga konso ntetembwa muna nkumbu andi. (Yesaya 40:26) Ikuma vo, o Yave wa Nzambi osungamena azolwa eto afwa yo kubavutulwisa o moyo.
14 O Yave aweyi kebadikilanga lufuluku lwa mafwa? Nkand’a Nzambi ulonganga vo ovwidi luzolo lwa fula mafwa. Yobi wayuvula: ‘O muntu ovo ofwidi, ng’ozinga diaka?’ Yobi wavova vo ovingila muna ziami yavana Nzambi kekunsungamena. Wavova kwa Yave: ‘Obokela yatambulwila: Osi’etima mun’evangu dia moko maku.’—Yobi 14:13-15.
15 Se yindudi! O Yave una ye luzolo lwa vutulwisa mafwa e moyo. Nga ke lukasakeso ko mu zaya vo Yave una ye luzolo lualu? Kansi, adieyi tuvova mu kuma kia lufuluku lwa kusentu? Aki nani befulwa? Akweyi befulukila?
‘AWONSO BENA MUNA ZIAMI’
16 O lufuluku luyikwanga muna Nkand’a Nzambi mayingi lukutulonganga mu kuma kia lufuluku lukala kuna sentu. Wantu ana bafulwa bazinga diaka ye yitu yau. Diau adimosi mpe ye lufuluku lukala kuna sentu. Kansi lwalu lusunda owete. Nze una twalongokele muna Kapu kia 3, i kani dia Nzambi dia kitula nza yawonso se paradiso. Muna kuma kiaki, wantu ke befulukila mu nza yazala ye vita, umpumbulu ye mayela ko. Bevwa elau dia zinga yakwele mvu ova ntoto mu luvuvamu ye kiese.
17 Akinani befulwa? Yesu wavova vo: ‘Awonso bena muna ziami bewa nding’andi, [Yesu] bevaika.’ (Yoane 5:28, 29) Muna Lusengomono 20:13, tutanganga mpe: “O kalunga kuyekwele mafwa makala mo; o fwa ye Nsi-a-fwa iyekwele mafwa makala mo.” O fwa ye Nsi-a-fwa, diambu dimosi kwandi diyikanga, i sia vo ziami kia wantu awonso. (Tala Nkudika.) E ziami yawonso nkatu yisala. Awonso bazikwa mo befuluka. Paulu wa ntumwa wavova vo: ‘Vekala lufuluku lu’asongi y’ana balembi songa.’ (Mavangu 24:15) Aweyi disongele ediadi?
18 Awana beyikilwanga vo “asongi” i wantu akwikizi tutanganga muna Nkand’a Nzambi ana bazinganga una Yesu kayizidi ko ova nza. Nanga oyindwidi Noa, Abarayama, Sara, Mose, Rutu, Esete ye akaka mpe. Akaka muna akwikidi awaya beyikwanga muna kapu kia 11 kia Ayibere. E selo ya Yave bezinganga mu tandu kieto beyikilwanga mpe vo asongi. Osungamena e vuvu kia lufuluku, dikutusadisa mu lembi kala ye wonga wa lufwa.—Ayibere 2:15.
19 Adieyi tuvova mu kuma ki’awana ke bazaya Yave ko yo lembi kunsadila? Wantu awaya beyikilwanga vo “alembi songa” ke bevilakanwa ko. Yau mpe befulwa yo vewa elau dia longoka ludi mu kuma kia Nzambi yo kunsadila. Muna kolo kia zunda dia mvu afwa befulwa yo vewa elau dia yikama selo ya kwikizi ova ntoto mu sadila Yave. Ntangw’a kiese ikala. Ekolo kiaki kiyikilwanga muna Nkand’a Nzambi vo Lumbu kia Lufundisu.#
20 Nga diadi disongele vo awonso bafwa besinga fuluka? Ve. Muna Nkand’a Nzambi, wantu akaka afwa beyikilwanga vo kuna “Bilungi” (Geena) batubwa. (Luka 12:5) Geena uyikwanga muna nsekol’eto vo Bilungi, fuku dia titi diakala kuna mbazi a mbanza Yerusaleme. Fuku dia yokelwanga e titi ye mavimbu ma wantu afwa, ana babadikilwanga vo ke bafwana zikwa ko. Ikuma vo, o tubwa kuna Bilungi (Geena) disonganga vo fwa emvimba, ke fulu kia bangikila wantu ko. Kana una vo Yesu osinga fundisa awana ben’o moyo yo mafwa, Yave i mfundisi a nsuka. (Mavangu 10:42) Awana kebadikila vo yimpumbulu yalembi viluka ke kubafula ko.
MFULUKA Y’EZULU
21 Muna Nkand’a Nzambi tutanganga mpe lufuluku lwakaka, lufuluku lwa zingu ki’ezulu se vangu ya mianda. Muna Nkand’a Nzambi, Yesu Kristu kaka oyikwanga vo wafuluka e mfuluka yayi.
22 Vava Yesu kavondwa, Yave kayambula Mwan’andi ku nsi-a-fwa ko. (Nkunga 16:10; Mavangu 13:34, 35) Nzambi wafula Yesu, kansi ke mu nitu ko. Petelo wa ntumwa wavova vo Kristu ‘wavondelwa muna nitu, kansi wavaninw’o moyo muna mwanda.’ (1 Petelo 3:18) Esivi diampwena diavangama. Yesu wavutuka diak’o zinga se muntu a kimwanda. (1 Korinto 15:3-6) O Yesu i muntu antete wafuluka e mfuluka yayi ya nkembo. (Yoane 3:13) Kansi ke yandi i wansuka ko.
23 Wau kazaya wo vo ke kolo ko ovutuka kun’ezulu, Yesu wavovesa alandi andi akwikizi vo okwenda ‘kubakubikila fulu.’ (Yoane 14:2) Yesu wayikila awana bekwenda kun’ezulu nze “finkambi-kambi.” (Luka 12:32) Akwa bena muna finkambi-kambi fiafi fia Akristu akwikizi? Muna Lusengomono 14:1, Yoane wa ntumwa wavova vo: “Mbwene o Mwan’ememe [Yesu Kristu] otelamene vana mongo a Zione, aya bena yandi, elundu ye yazi yà yo mazundu maya, bena ye nkumbu andi, ye nkumbu Es’andi isonamene vana tuse twau.”
24 Antumwa za Yesu bena mpe muna buka kia 144.000 ma Akristu befulwa yo kwenda kun’ezulu. Nkia ntangwa bayantika ofuluka? Paulu wa ntumwa wasoneka vo lufuluku lwalu luyantika muna ngiz’a Yesu. (1 Korinto 15:23) Nze una osinga longoka muna Kapu kia 9, mu ntangwa yayina tuzingilanga. Ikuma vo, e nsâdisw’a 144.000 befwanga owau, vana vau befulukanga yo tomboka kun’ezulu. (1 Korinto 15:51-55) Kansi, e ndong’ayingi bena ye vuvu kia zingila muna Paradiso ova ntoto, lufuluku lwau lukala kuna sentu.
25 Dialudi, o Yave ofwasa lufwa yakwele mvu. (Yesaya 25:8) Nanga olenda yuvula, ‘Awana befulukanga yo kwenda kun’ezulu, nkia salu bekwenda sala?’ Bekala se atinu muna Kintinu ki’ezulu. Muna kapu kilanda tulongoka oma ma kintinu kiaki.
OMA KELONGANGA NKAND’A NZAMBI
- O lufuluku luyikwanga muna Nkand’a Nzambi vuvu kiasikila luvananga.—Yoane 11:39-44.
- O Yave una yo luzolo lwa fula mafwa.—Yobi 14:13-15.
- Awonso bena muna ziami befuluka.—Yoane 5:28, 29.
* E nsangu zakaka za lufuluku zina muna 1 Ntinu 17:17-24; 2 Ntinu 4:32-37; 13:20, 21; Matai 28:5-7; Luka 7:11-17; 8:40-56; Mavangu 9:36-42 ye 20:7-12.
# Muna zaya mayingi ma Lumbu kia Lufundisu ye mpila befundisilwa wantu, tala Nkudika.
Yuvu ya Longokela
1-3. Nkia mbeni okutulandanga? Ozaya elongi dia Nkand’a Nzambi aweyi dikutuvanina luvevoko?
4. (a) E ntantu kamona Yesu mu kuma kia lufwa lwa nkundi andi adieyi zikutulonganga mu mpila ina o Yave kemwenanga lufwa? (b) O Yesu nkundi anani kakala?
5, 6. (a) O Yesu adieyi kavanga vava kalwaka vana vakala e yitu ye akundi a Lazaro badilanga? (b) E ntantu kamona Yesu aweyi zikutukumikinanga?
7, 8. Ekuma wantu ke bakadila diaka ye vuvu ko muna lufwa lwa Lazaro? Kansi, o Yesu adieyi kavanga?
9, 10. (a) O Yesu aweyi kakiesesela e Nto ya nkum’andi muna lufuluku lwa Lazaro? (b) O tanga e nsangu za Nkand’a Nzambi mu kuma kia lufuluku nkia nluta ditwasanga?
11. O lufuluku lwa Lazaro aweyi lusongelanga e ludi kiasonama muna Kimpovi 9:5?
12. Ekuma tulenda kadila ye ziku vo Lazaro wafuluka kieleka?
13. Ekuma tufwete kwikidila vo Yave olenda fula mafwa?
14, 15. Nze una kavova Yobi, o Yave nkia luzolo kena lwau mu kuma kia mafwa?
16. Awana befulwa mu nkia mpila nza bezingila?
17. Nkia tezo lukala lufuluku?
18. Aki nani i “asongi” befulwa? E vuvu kiaki aweyi kilenda kutusadisila?
19. Aki nani beyikilwanga vo “alembi songa”? O Yave nki’elau kekubavana?
20. Bilungi (Geena) nki? Aki nani bekwenda ko?
21, 22. (a) Nkia lufuluku lwakaka luyikwanga muna Nkand’a Nzambi? (b) Nani i muntu antete wafuluka ona wavanw’o moyo a kimwanda?
23, 24. Akinani bena muna “finkambi-kambi” fia Yesu? Akwa bena?
25. Adieyi tulongoka mu kapu kilanda?
mri_Latn kmb_Latn tso_Latn kon_Latn kon_Latn kon_Latn kon_Latn kon_Latn tso_Latn kon_Latn tso_Latn kon_Latn fuv_Latn kon_Latn kon_Latn kon_Latn kon_Latn est_Latn kon_Latn kon_Latn kon_Latn kon_Latn kon_Latn lua_Latn kon_Latn kon_Latn kon_Latn kon_Latn kon_Latn xho_Latn kon_Latn kon_Latn umb_Latn kon_Latn kon_Latn kon_Latn kon_Latn kon_Latn kon_Latn kon_Latn kmb_Latn umb_Latn kon_Latn kon_Latn tso_Latn kon_Latn kon_Latn kon_Latn kon_Latn kon_Latn kon_Latn kon_Latn bem_Latn mri_Latn tso_Latn kon_Latn kon_Latn bem_Latn kon_Latn